Kosova dhe mbrojtja nga raketat dy çështje divergjencash mes SHBAsë dhe Rusisë
Zonja Rajs, e cila bisedoi me Presidentin rus Putin edhe për Kosovën, tha se i kupton shqetësimet që kanë rusët, sidomos për pakicën se
Sekretarja amerikane e Shtetit, Kondoliza Rajs, mori dje garanci nga Presidenti rus, Vladimir Putin se Rusia do të zbutë retorikën për të përmirësuar marrëdhëniet e tendosura me Shtetet e Bashkuara, por të dy palët nuk bënë asnjë lëshim për çështjet kryesore si sistemi mbrojtës nga raketat dhe Kosova. Zonja Rajs tha se asnjë vend nuk mund t’u vërë veton planeve amerikane për sistemin e mbrojtjes nga raketat në Evropë, plane të cilat Rusia i kundërshton me forcë. Ajo tha gjithashtu se Shtetet e Bashkuara vazhdojnë të mbështesin planin e Kombeve të Bashkuara për pavarësinë e Kosovës nga Serbia, ide të cilën Rusia po ashtu e kundërshton. Zonja Rajs dhe Ministri i Jashtëm rus, Sergei Lavror, dhanë një konferencë të përbashkët shtypi dje, ku atyre iu bënë pyetje të shumta për çështjet që të dy vendet kanë mosmarrëveshje të thella. Ata theksuan aspektet e bashkëpunimit Amerikë-Rusi, përfshirë luftën kundër terrorit dhe përpjekjet për të ndaluar përhapjen e armëve të shkatërrimit në masë. Zoti Lavror tha në konferencën e shtypit se ka patur gjithmonë çështje për të cilat Shtetet e Bashkuara dhe Rusia kanë mbajtur qendrime të kundërta. Zoti Lavror tha se Rusia beson se sistemi evropian i raketave është kërcënues për sigurimin e saj. Sekretarja Rajs ishte për një vizitë dy ditëshe në Moskë në përpjekje për të përmirësuar marrëdhëniet amerikano-ruse para takimit të planifikuar për muajin e ardhëshëm mes Presidentit Putin dhe Presidentit George Bush në takimin e nivelit të lartë të tetë vendeve më të industrializuara në Gjermani. Megjithatë, ajo nuk la aspak dyshime se Shtetet e Bashkuara do të heqin dorë nga planet e tyre për sitemin evropian të raketave. Lidhur me Kosovën, Rusia është kundër pavarësisë pasi thotë se ajo mund të shërbejë si shembull për disa republika ruse dhe ish ruse. Zonja Rajs dhe zoti Lavror thanë se nuk është arritur ndonjë rezultat për ngushtimin e divergjencave. //iç//